"ม.ราชภัฏ" ทำธุรกรรมSCBต่อหลังปรับความเข้าใจ
ผู้บริหารธนาคารไทยพาณิชย์ ร่วมประชุม ม.ราชภัฏ-ม.เทคโนโลยีราชมงคล ปรับความเข้าใจพร้อมหารือแนวทางร่วมมือพัฒนานักศึกษา
3 ก.ค. 2558

ผู้บริหารธนาคารไทยพาณิชย์ ร่วมประชุม ม.ราชภัฏ-ม.เทคโนโลยีราชมงคล ปรับความเข้าใจพร้อมหารือแนวทางร่วมมือพัฒนานักศึกษา
เมื่อวันที่ 3 ก.ค. ผู้บริหารธนาคารไทยพาณิชย์ ได้เข้าร่วมประชุมในที่ประชุมอธิการบดีมหาวิทยาลัยราชภัฏ กรณีการลงประกาศรับสมัครงานบนเว็บไซต์จัดหางานในตำแหน่งที่ปรึกษาทางการเงินฝึกหัด (Financial Advisor Trainee)  และมีการระบุชื่อมหาวิทยาลัยจำนวน 14 แห่ง โดยธนาคารฯ ได้ขออภัยต่อที่ประชุมอธิการบดีฯถึงกรณีที่เกิดขึ้น พร้อมชี้แจงว่าเกิดจากความบกพร่องในกระบวนการทำงานภายในของธนาคารฯ และได้ตั้งคณะกรรมการสอบสวนทางวินัยเกี่ยวกับกรณีดังกล่าวแล้ว 
ทั้งนี้ภายหลังการเข้าร่วมประชุมและหารือทางมหาวิทยาลัยราชภัฏและมหาวิทยาลัยเทคโนโลยีราชมงคลมีความเข้าใจ และยังคงดำเนินธุรกรรมทางการเงินกับธนาคารฯ ตามปกติ นอกจากนี้ยังได้หารือถึงแนวทางความร่วมมือในอนาคตระหว่างทั้งสองสถาบันฯ เพื่อพัฒนาบุคลากรให้ได้คุณภาพและตอบโจทย์ตลาดแรงงานอย่างแท้จริง
นายญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ จำกัด (มหาชน) กล่าวว่า ธนาคารฯ ยืนยันถึงนโยบายในการรับนิสิตนักศึกษาจากทุกสถาบันการศึกษาทั่วประเทศ ได้  เข้าทำงานกับธนาคารฯ โดยไม่มีการปิดกั้นหรือแบ่งแยกสถาบันใดๆ รวมถึงผู้ที่สำเร็จการศึกษาจาก   มหาวิทยาลัยเทคโนโลยีราชภัฏ ด้วยเช่นกัน โดยธนาคารฯ ให้ความสำคัญกับคุณภาพและความสามารถเป็นหลัก ผู้ที่เข้าทำงานทุกคนล้วนมีโอกาสความก้าวหน้าในสายอาชีพตามความสามารถและผลงานของแต่ละบุคคล ซึ่งธนาคารฯ ได้ดำเนินการตามนโยบายนี้มาโดยตลอด
“ปัจจุบันไทยพาณิชย์มีพนักงานทั้งสิ้นจำนวนกว่า 22,000 คน เป็นผู้ที่สำเร็จการศึกษาจากหลากหลายสถาบันการศึกษาทั่วประเทศ จากข้อมูลสถิติตั้งแต่ปี 2557 จนถึงเดือนพฤษภาคม 2558 ธนาคารฯ ได้รับพนักงานใหม่ทั้งสิ้นจำนวน 4,348 คน โดยเป็นผู้จบการศึกษาจากมหาวิทยาลัยราชภัฏจำนวน 860 คน มหาวิทยาลัยเทคโนโลยีราชมงคลจำนวน 429 คน หรือ 30% ของพนักงานทั้งหมด และในทุกๆ ปี ธนาคารฯ ได้รับผู้สำเร็จการศึกษาจากมหาวิทยาลัยราชภัฏเข้าทำงานเฉลี่ยปีละ 500 คน และผู้สำเร็จการศึกษาจากมหาวิทยาลัยเทคโนโลยีราชมงคลเฉลี่ยปีละ 300 คน”นายญนน์กล่าว
ด้าน ผศ.ดร. นิวัต กลิ่นงาม อธิการบดีมหาวิทยาลัยราชภัฏเพชรบุรี ในฐานะประธานที่ประชุมอธิการบดีมหาวิทยาลัยราชภัฏ (ทปอ.มรภ.) และรศ.ดร. ประเสริฐ ปิ่นปฐมรัฐ อธิการบดีมหาวิทยาลัยเทคโนโลยีราชมงคลธัญบุรี และนายกสมาคมศิษย์เก่ามหาวิทยาลัยเทคโนโลยีราชมงคล ร่วมกันชี้แจงว่า มหาวิทยาลัยราชภัฏและมหาวิทยาลัยเทคโนโลยีราชมงคล ขอขอบคุณกรรมการผู้จัดการใหญ่ ธนาคารไทยพาณิชย์ที่ให้เกียรติและให้ความสำคัญต่อกรณีที่เกิดขึ้น ทั้งสองกลุ่มสถาบันรับคำขอโทษจากผู้บริหารธนาคารไทยพาณิชย์
มหาวิทยาลัยราชภัฏและมหาวิทยาลัยเทคโนโลยีราชมงคล ขอชี้แจงว่าการจัดการศึกษาของมหาวิทยาลัยทุกแห่ง แม้จะมีปรัชญาที่แตกต่างกันตามประวัติศาสตร์และบริบทของแต่ละแห่ง แต่มหาวิทยาลัยทุกแห่งต่างมุ่งมั่นที่จะพัฒนาบัณฑิตให้เป็นคนดี คนเก่ง มีคุณภาพ เป็นกำลังของครอบครัว สังคม และประเทศชาติ พร้อมเป็นพลังขับเคลื่อนการพัฒนาประเทศ
นอกจากนี้  ขอยืนยันว่าการจัดการศึกษาของมหาวิทยาลัยทั้งสองได้รับการรับรองคุณภาพตามมาตรฐานการศึกษาที่กำกับโดยองค์กรกลาง คือ สำนักงานคณะกรรมการการอุดมศึกษา (สกอ.) และ สำนักงานรับรองมาตรฐานและประเมินคุณภาพการศึกษา (สมศ.)
"กรณีที่เกิดขึ้นเป็นกรณีตัวอย่างสำคัญที่แสดงว่าหน่วยงานต่างๆ ควรจะร่วมมือกันอย่างเป็นกัลยาณมิตร และให้โอกาสแก่บัณฑิตที่แม้มีโอกาสทางเศรษฐกิจ สังคม และการศึกษาที่ต่างกัน ได้เพิ่มพูนศักยภาพของบัณฑิตบนพื้นฐานของความเสมอภาค เป็นการระดมพลังทุกภาคส่วนของสังคมให้ร่วมมือกันพัฒนาประเทศชาติต่อไป"